Predkladacia správa

	Materiál  pod názvom „Informácia o činnosti spoločnosti Slovenská konsolidačná, a.s. za obdobie  máj – júl 2001“ sa predkladá na rokovanie vlády Slovenskej republiky na základe Uznesenia vlády Slovenskej republiky č. 376 zo dňa 2. mája 2001, úlohy B1. 

Slovenská konsolidačná, a.s. (SK) spravuje pohľadávky v celkovom objeme prevyšujúcom 76,8 mld. Sk, pričom oproti ultimu roku 2000 došlo k poklesu objemu portfólia pohľadávok Sk o 14,8 mld. Sk v dôsledku ukončenia Pilotného projektu odpredaja pohľadávok č. I a obchodnej verejnej súťaže na odpredaj pohľadávok, ktorá sa uskutočnila začiatkom tohto roku. Z celkového objemu spravovaných pohľadávok tvoria prevažnú časť pohľadávky, a to až 66%, ktorých dlžníci sú v konkurze. Z hľadiska odvetvia je najvyšší objem pohľadávok, a to až 14%-ný  v sektore obchodu. Z hľadiska typu dlžníka je najvyšší objem pohľadávok, ktorý predstavuje až 46% portfólia pohľadávok SK akciové spoločnosti. 

V priebehu prvého polroka 2001 SK zinkasovala z realizácie pohľadávok celkovo 615,3 mil. Sk, pričom najvyšší, takmer 48%-ný podiel tvorí inkaso z predaja tzv. ruských pohľadávok, ktoré SK získala zo Slovenskej sporiteľne, a.s., ktoré pôvodne tvorili portfólio Priemyselnej banky, a.s. SK v sledovanom období dosiahla výnosy vo výške 642 mil. Sk a náklady 639,9 mil. Sk.

 SK sa v danom období sústredila v obchodnej činnosti na realizáciu Pilotného projektu odpredaja pohľadávok č. I v objeme prevyšujúcom 13 mld. Sk. Zároveň sa zaoberala riešením situácie v spoločnosti  Nový Calex, a.s., v ktorej bol vymenovaný predbežný správca. SK sa tiež zaoberala reštrukturalizačným procesom v spoločnosti Sklobal Nemšová, a.s., v ktorej je najväčším veriteľom. 

Podstatnú časť činnosti SK okrem obchodnej činnosti tvoril proces preberania dokumentácie k pohľadávkam z reštrukturalizovaných bánk, pričom SK v súčasnosti prevzala dokumentáciu k pohľadávkam v celkovom objeme 59 mld. Sk, čo tvorí 63% celkového portfólia pohľadávok, ktoré bolo postúpené do SK. Z Investičnej a rozvojovej banky, a.s. a zo Slovenskej sporiteľne, a.s. SK prevzala kompletnú dokumentáciu ku všetkých postúpeným pohľadávkam.

V období máj až júl 2001 SK venovala pozornosť aj kontrolnej činnosti, pričom bolo vykonaných celkovo šesť kontrol a v súčasnosti Útvar vnútorného dozoru pracuje na ďalších dvoch kontrolných akciách. Predmetom kontrol bol obchodné prípady, ako aj kontroly v ekonomickej oblasti.